Bokhelde dan tuis; landwye toer beplanFoto: (Tsuyoshi Ueda/Kyodo News via AP) Suid-Afrika se Wêreldbeker-kampioene sal van Dinsdag af in die land aankom voor daar met ŉ landwye kampioenetoer afgeskop word. Rassie Erasmus, Springbok-afrigter en direkteur van rugby, kaptein Siya Kolisi en onderkaptein Handré Pollard sal van die eerste groep Springbokke wees om van Japan na Suid-Afrika terug te keer. Die eerste vlugte sal na verwagting tussen 16:30 en 16:45 by die Internasionale Lughawe OR Tambo in Johannesburg aankom. Van die ander vlugte sal later die aand en Woensdag in Johannesburg aankom voor daar Donderdag met ŉ landwye kampioenetoer afgeskop word. Die Springbokke sal Donderdag ŉ draai in Pretoria, Johannesburg en Soweto maak. Vrydag kom Durban aan die beurt en Saterdag sal mense in Oos-Londen die geleentheid kry om hul Bokhelde te sien. Sondag word daar in Port Elizabeth gekuier voor die toer Maandag in Kaapstad afgesluit word. Die presiese plekke en tye sal later bevestig word. Die Bokke is Sondag met ŉ rits pryse by die Wêreldrugby-toekenningsgeleentheid bekroon. Die prysgeleentheid het Sondagaand in Tokio, Japan, plaasgevind, ŉ dag nadat die Springbokke vir ŉ derde keer die Webb Ellis-trofee verower het toe hulle Engeland in die eindstryd met 32-12 verslaan het. Tydens die geselligheid het Erasmus die toekenning vir afrigter van die jaar ontvang. Pieter-Steph du Toit, Springbok-flank, is aangewys as die rugbyspeler van die jaar, met sy meer as 50 duikslae tydens die toernooi. Hy is soms beskryf as die “hart en siel van die Bokke se enjinkamer”. Die Springbokke is ook as Wêreldrugby se span van die jaar aangewys. Erasmus het Saterdag ná die wedstryd gesê die Bokke se doelwit was om weer vir Suid-Afrikaners hoop te gee.